Wie is Malene Breytenbach – Malene Breytenbach
Wie is Malene Breytenbach
Kortverhale in bundels
“Die liefde kan jou tref soos weerlig of dit kan groei uit ’n klein saadjie tot ’n welige plant, wat gevoed word deur verdraagsaamheid, deernis en sorg. Dit vergewe en verryk. Dit hef op. Dit is ’n vangnet, ’n eiland in ’n stroom. Dit is ons rykste seën.”
Malene Breytenbach is op 1 September 1948 in Port Shepstone gebore. Haar ouers het na Rhodesië (tans Zimbabwe) geëmigreer waar sy in die laerskool Cecil John Rhodes en die Hoërskool Chaplin in Gweru was. In 1963 het hulle teruggekeer na Suid-Afrika. Sy is na Afrikaanse Hoër Meisieskool in Pretoria waar sy gematrikuleer het. Aan die Universiteit van Pretoria het sy die grade BA en BA(Hons) (Engels) behaal. Daarna het sy as vertaler gewerk.
Sy en haar gesin het in 1985 na Stellenbosch verhuis waar sy verder gestudeer het en die grade Hons, magister en DPhil in Joernalistiek, MA (Ou Nabye Oosterse Studie) en MPhil (Antieke Studie) behaal het. Sy het van 1990 tot 2008 by die Universiteit Stellenbosch gewerk, in Openbare Betrekkinge, Kommunikasie en die Stellenbosch Stigting. Tans skryf sy voltyds.
In 2005 het sy by LAPA Uitgewers gedebuteer met ’n romanse, Palmyra herleef. Sedertdien het sy verskeie romanses (kontemporêr, medies en histories) by LAPA en Tafelberg/NB-Uitgewers gepubliseer. Sy het ook vir Tafelberg romanses onder die skuilnaam Marilyn Bennett geskryf.
Sy het verskeie tydskrif-kortverhale, verhale in bundels, resensies en koerantartikels geskryf.Gister is ’n ver land, wat gaan oor die oorlog en plaasonteiening in Zimbabwe, is haar eerste roman.